संसदीय समिति ने लोकपाल बिल पर लोगों से राय मांगी  
संसद की एक समिति ने लोकपाल विधेयक पर लोगों से 15 दिनों के भीतर उनकी राय और सुझाव मांगा है, जिसमें भ्रष्टाचार पर लगाम लगाने के लिए लोकपाल के गठन का प्रस्ताव किया गया है।
संसद की एक समिति ने लोकपाल विधेयक पर लोगों से 15 दिनों के भीतर उनकी राय और सुझाव मांगा है, जिसमें भ्रष्टाचार पर लगाम लगाने के लिए लोकपाल के गठन का प्रस्ताव किया गया है।  विधि एवं न्याय और कार्मिक विभाग से जुड़ी संसद की एक स्थायी समिति ने अखबारों में विज्ञापन दिया है, जिसमें लोगों से 15 दिनों के भीतर अपनी राय और सुझाव देने को कहा गया है। संसदीय समिति की ओर से लोगों एवं संगठनों को राय देने के लिए जहां 15 दिनों का समय दिया गया है, उससे ऐसा संकेत मिल रहा है कि समिति अपना सुझाव मॉनसून सत्र के अंत तक नहीं दे पाए।  बहरहाल, भ्रष्टाचार के खिलाफ मुहिम चला रहे अन्ना हजारे ने संसद में जनलोकपाल विधेयक पारित करने के लिए 30 अगस्त तक का समय दिया है।  गौरतलब है कि 4 अगस्त को विधेयक लोकसभा में पेश होने के बाद राज्यसभा के सभापति ने इसे स्थायी समिति के समक्ष भेज दिया था और उसे रिपोर्ट पेश करने के लिए तीन महीने का समय दिया है। स्थायी समिति के समक्ष विधेयक भेजे जाने पर उसने हजारे पक्ष को अपना विचार रखने के लिए बुलाया था।